Fietsryer se liggaam langs pad aangetrefFoto: Verskaf. ŉ Fietsryer, vermoedelik in sy laat 20’s, is Sondagoggend in Randfontein vermoedelik doodgery deur ŉ motor. Werner Vermaak, woordvoerder van ER24, het gesê die voorval het op die R559 plaasgevind. “Paramedici het net voor 08:00 op die toneel afgekom waar hulle die fiets langs die pad en die man se liggaam ŉ paar meter verder weg aangetref het,” het Vermaak gesê. Volgens Vermaak het paramedici vasgestel die man het noodlottige beserings opgedoen. “Dit kom voor of hy deur ŉ voertuig getref is. Die polisie was reeds op die toneel en het aangedui dat die betrokke voertuig die toneel verlaat het voordat enigiemand daar opgedaag het,” het Vermaak gesê. Die man is op die toneel dood verklaar. Die polisie ondersoek die voorval.